En dansk jæger, der var på vildsvinejagt i skoven syd for Växjö i det sydlige Sverige, tog fejl og kom i stedet til at skyde en elg.

Og det er ulovligt på denne årstid, fordi jagtsæsonen på elge er forbi.

Nu er den danske jæger sigtet for brud på den svenske jagtlov, og svensk politi har beslaglagt hans våben, rapporterer lokale svenske medier.

Den 48-årige jæger var sammen med et dansk jagtselskab på vildsvinejagt i Kalsvik-området, da han fredag aften forvekslede elgen med et vildsvin.

En anden dansk jæger kom tidligere i år for skade at dræbe en hvid elg i Spydeberg lidt sydøst for Oslo. Det var langt fra et populært pletskud.

Alt tyder nemlig på, at det var den samme elg, som hurtigt blev navngivet Albin, efter at den dukkede op i området Østfold i 2006.

Albins tilhængere har op til hver jagtsæson været fortalere for at frede den hvide elg for at forhindre, at den endte som steg på middagsbordet.

I 2007 opfordrede formanden for elgjagtområdet i Spydeberg til, at man undlod at skyde elgen, "ikke fordi den er så speciel, men fordi den har vakt så meget påstyr".

Siden har jagtselskaberne været enige om at skåne Albin. Men det var den danske gæstejæger ikke klar over.

/ritzau/